ai4bharat/Pralekha huggingface dataset:
பெண்கள் மற்றும் குழந்தை நலன் அமைச்சகம்
பிரதம மந்திரி ராஷ்ட்ரீய பால புரஷ்கார்-2021 –க்கு மத்திய மகளிர் மற்றும் குழந்தைகள் நல அமைச்சகம் பரிந்துரைகளை வரவேற்கிறது
பிரதம மந்திரி ராஷ்ட்ரீய பால புரஷ்கார்-2021–விருதுகளுக்கு, குழந்தைகள், தனிநபர்கள், நிறுவனங்களிடமிருந்து விண்ணப்பங்களை, மத்திய மகளிர் மற்றும் குழந்தைகள் நல அமைச்சகம் வரவேற்றுள்ளது. நாட்டில், சிறப்பு மிக்கக் குழந்தைகள், தனிநபர்கள், நிறுவனங்களை கவுரவிப்பதற்காக பிரதமர் தேசிய பாலர் விருதுகள் அமைக்கப்பட்டது. பால சக்தி புரஷ்கார், பால கல்யாண் புரஷ்கார் என்னும் இரண்டு பிரிவுகளின் கீழ் இந்த விருதுகள் வழங்கப்படுகின்றன.
விருதுகளுக்கான www.nca-wcd.nic.in. என்னும் பிரத்யேக வலைதளத்தில் இது தொடர்பான விதிமுறைகளைக் காணலாம். ஆன்லைன் மூலம் சமர்ப்பிக்கப்படும் விண்ணப்பங்கள் மட்டுமே ஏற்றுக்கொள்ளப்படும். வேறு வழியில் தாக்கல் செய்யப்படும் படிவங்கள் விருதுகளுக்காக பரிசீலிக்கப்படமாட்டாது. வலைதளத்தை அணுகுவதில் ஏதேனும் சிரமம் இருந்தால், அதை அமைச்சகத்தின் கவனத்துக்குக் கொண்டு வரலாம். இந்த ஆண்டு விண்ணப்பப் படிவங்களைப் பெறுவதற்கான கடைசி நாள் 15.09.2020 வரை நீட்டிக்கப்பட்டுள்ளது.
ஐசிசிடபிள்யு தேசிய தீரச்செயல் விருதுகள் என்ற பெயரில் தனியார் அமைப்பு வழங்கும் விருதுகள் அமைச்சகத்தால் அங்கீகரிக்கப்படவில்லை என்றும், அது எந்த வகையிலும் அமைச்சகத்துடன் சம்பந்தப்பட்டது அல்ல என்றும் மத்திய மகளிர் மற்றும் குழந்தைகள் நல அமைச்சகம் விளக்கமளித்துள்ளது.
தகவல் மற்றும் ஒலிபரப்பு அமைச்சகம்
தூர்தர்ஷனின் குடியரசு தின ஒளிபரப்பு உலகளவில் பிரபலமானது
தேசிய முக்கியத்துவம் வாய்ந்த பிரம்மாண்டமான விழாக்களில் அனைத்துக் கோணங்களிலும் ஒளிபரப்புவதில் தூர்தர்ஷனுக்கு இணை இல்லை என்பது கடந்த காலத்தில் நன்கு நிறுவப்பட்டுள்ளது. 2022 குடியரசு தினத்தில் இந்திய விமானப்படையின் அணிவகுப்பை முழுமையான பெருமையோடு முன் எப்போதும் காண இயலாத காட்சிகளுடன் தூர்தர்ஷன் ஒளிபரப்பி தனது திறனை மீண்டும் நிறுவியுள்ளது.
தூர்தர்ஷன் நிகழ்ச்சிகளை காண்போரின் வகைமையில் மாற்றம் இருப்பதன் அறிகுறியாக இதன் அலைவரிசைகளின் நிகழ்ச்சிகளைக் காண்போர் எண்ணிக்கை 2.3 கோடியாக இருக்கும் நிலையில், குடியரசு தின நிகழ்ச்சிகளை யூடியூபில் பார்த்தவர்களின் எண்ணிக்கை அதிகரித்து 2.6 கோடியாக உள்ளது. தூர்தர்ஷனில் காலை 9.30 மணியிலிருந்து, நண்பகல் வரை நாடு முழுவதும் உள்ள 180-க்கும் அதிகமான அலைவரிசைகளில் மொத்தம் 3.2 பில்லியன் தொலைக்காட்சி பார்வையிடும் நிமிடங்களாக காட்சிகள் ஒளிபரப்பப்பட்டன.
இதன் மூலம் உலகளவில் வரலாற்றுச் சிறப்புமிக்க குடியரசு தின நிகழ்ச்சிகளை தூர்தர்ஷனில் காண்போரின் எண்ணிக்கை பல மடங்கு அதிகரித்துள்ளது. அமெரிக்கா, கனடா, ஜெர்மனி, ஜப்பான், பிரான்ஸ், ஆஸ்திரேலியா, நியூசிலாந்து, சௌதி அரேபியா, பாகிஸ்தான், ஐக்கிய அரபு அமீரகம் உள்பட 140-க்கும் அதிகமான நாடுகளில் இந்த நிகழ்ச்சிகள் ஒளிபரப்பாகி உள்ளன.
மேலும் விவரங்களுக்கு இதன் ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1795338
ஜல்சக்தி அமைச்சகம்
‘H2Ooooh!’ முன்னெடுப்பின் கீழ் இந்திய நதிகளின் பாதுகாப்பு குறித்த 3 அனிமேஷன் படங்கள் வெளியீடு
உலக தண்ணீர் தினத்தையொட்டி, தூய்மையான கங்கைக்கான தேசிய இயக்கம், யுனெஸ்கோ மற்றும் பிற பங்குதாரர்கள் இணைந்து “H2Ooooh! – இந்தியாவின் குழந்தைகளுக்கான நீர் திட்டம்” முன்முயற்சியின் கீழ் மூன்று அனிமேஷன் படங்களை வெளியிட்டனர்.
இந்திய நதிகளின் பாதுகாப்பை மையமாகக் கொண்டு பள்ளி மாணவர்கள் சமர்ப்பித்த கதைகளை அடிப்படையாகக் கொண்ட திரைப்படங்கள் இவை ஆகும். தூய்மையான கங்கைக்கான தேசிய இயக்கம் மற்றும் பிற அமைப்புகளுடன் இணைந்து 2021-ம் ஆண்டு ஜூலை மாதம் யுனெஸ்கோவால் இந்த முயற்சி தொடங்கப்பட்டது.
இது தொடங்கப்பட்டதில் இருந்து, 18 மாநிலங்களில் உள்ள 53 பள்ளிகளைச் சேர்ந்த கிட்டத்தட்ட 31000 மாணவர்கள் மற்றும் 400-க்கும் மேற்பட்ட ஆசிரியர்களின் வலுவான ஆதரவை பெற்றது.
தொடக்க உரையை ஆற்றிய தூய்மையான கங்கைக்கான தேசிய இயக்கத்தின் தலைமை இயக்குநர் திரு ஜி அசோக் குமார், "தற்போதைய மற்றும் வருங்கால சந்ததியினருக்காக தண்ணீரை சேமித்து பாதுகாக்க வேண்டிய அவசியம் உள்ளது. குறிப்பாக சிறு குழந்தைகள் தண்ணீரை மதிக்க கற்றுக்கொள்ள வேண்டும்," என்றார்.
தண்ணீரைப் பாதுகாப்பதற்கான தார்மீகப் பாடங்களுடன் எண்ணற்ற இந்திய புராணங்களில் ஏராளமான கதைகள் உள்ளன, அவற்றிடம் இருந்து உத்வேகம் பெற்று, ஒரு சொட்டு தண்ணீர் கூட வீணாகாமல் இருப்பதை உறுதி செய்ய நாம் அனைவரும் கடுமையாக பாடுபட வேண்டும் என்று அவர் கூறினார்.
தண்ணீரை யாராலும் உருவாக்க முடியாது என்றும், அதனால் முடிந்த அளவு தண்ணீரை சேமிக்க மழைநீர் சேகரிப்பு அவசியம் என்றும் திரு குமார் விளக்கினார். பல்வேறு கலாச்சாரங்கள் மற்றும் நாகரிகங்களின் வரலாற்றுக் குறிப்புகள், குறிப்பாக ஹரப்பா மற்றும் மொஹெஞ்சதாரோ ஆகியவை திறமையான வடிகால் அமைப்புகளின் மூலம் நீரை அற்புதமாக நிர்வகிப்பதை எடுத்துக்காட்டுகின்றன. நமது வருங்கால சந்ததியினர் நல்ல மற்றும் அமைதியான வாழ்க்கையை வாழ, நீர் ஆதாரங்களை பாதுகாப்பது நமது கடமை என்று நாம் அனைவரும் ஒப்புக் கொள்ள வேண்டும் என்று திரு குமார் அறிவுறுத்தினார்.
இந்நிகழ்ச்சியில் குழந்தைகள் வரைந்த அழகிய ஓவியங்கள் மற்றும் படங்களைப் பாராட்டிய அவர், ஆக்கப்பூர்வமான உள்ளுணர்வின் மூலம் நீர் பாதுகாப்புச் செய்தியைப் பரப்புவது மகிழ்ச்சி அளிக்கிறது என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1808720
பாதுகாப்பு அமைச்சகம்
குழந்தைப் பராமரிப்பு விடுப்புப் பயன்களை ராணுவத்தில் பணிபுரியும் ஆண்களுக்கும் நீட்டிக்க பாதுகாப்பு அமைச்சர் திரு ராஜ்நாத் சிங் ஒப்புதல் அளித்துள்ளார்
குழந்தைப் பராமரிப்பு விடுப்புப் பயன்களை ராணுவத்தில் பணிபுரியும் ஆண்களுக்கும் நீட்டிக்க பாதுகாப்பு அமைச்சர் திரு ராஜ்நாத் சிங் ஒப்புதல் அளித்துள்ளார். பாதுகாப்புப் படையில் உள்ள பெண் அதிகாரிகளுக்கு சில விதிவிலக்குகளும் அளிக்கப்பட்டுள்ளன.
40 சதவீத குறைபாட்டுடன் உள்ள குழந்தைகளைப் பராமரிப்பதற்கு 22 வயது என்ற உச்சவரம்பு தற்போது நீக்கப்பட்டுள்ளது. இந்த விடுப்பைப் பயன்படுத்துவதற்கு குறைந்தபட்சம் 15 நாட்கள் கட்டாயம் என்பது ஐந்து நாட்களாக குறைக்கப்பட்டுள்ளது.
சிறப்பு சேவைகள் மற்றும் கட்டுரைகள்
ராணிப்பேட்டை மாவட்ட அதிகாரிகளுக்கான விழிப்புணர்வு நிகழ்ச்சியைராணிப்பேட்டை மாவட்ட ஆட்சியரகத்தில் இன்று இந்திய தர நிர்ணய அமைவனம் நடத்தியது
இந்திய தர நிர்ணய அமைவனம்  என்பது இந்திய அரசின் நுகர்வோர் விவகாரங்கள், உணவு மற்றும் பொது விநியோக அமைச்சகத்தின் கீழ் செயல்படும் ஒரு சட்டப்பூர்வ அமைப்பாகும். இது பொருள்களுக்கான தயாரிப்பு தர சான்றிதழ் , மேலாண்மை அமைப்புகள் சான்றிதழ், தங்கம் மற்றும் வெள்ளி நகைகள் கலைப்பொருட்களுக்கான ஹால் மார்க்கிங் சான்றிதழ் மற்றும் ஆய்வக சேவை போன்ற பல்வேறு திட்டங்களை, தொழில்துறையின் நலனுக்காகவும் அதையொட்டி நுகர்வோர் பாதுகாப்பை நோக்கமாகவும் கொண்டு செயல்படுத்துகிறது.
இந்திய தர நிர்ணய அமைவனம் , சென்னை கிளை அலுவலகம், ராணிப்பேட்டை ஆட்சியர் அலுவலகத்தின் மாவட்ட அலுவலர்களுக்கான விழிப்புணர்வு நிகழ்ச்சியை 20 ஜூன் 2023 இன்று காலை 10:00 மணிக்கு ராணிப்பேட்டை மாவட்ட ஆட்சியர் அலுவலகத்தில் ஏற்பாடு செய்தது ராணிப்பேட்டை மாவட்ட ஆட்சியர் திருமதி .எஸ்.வளர்மதி ஐ.ஏ.எஸ்., நிகழ்ச்சியை துவக்கி வைத்து சிறப்புரையாற்றினார்.
பிஐஎஸ் சார்பாக, திருமதி. ஜி.பவானி, பிஐஎஸின் நோக்கங்கள் மற்றும் செயல்பாடுகள் குறித்து விளக்கினார். இ-பிஐஎஸ் மற்றும் பிஐஎஸ் கேர் செயலி உள்ளிட்ட பிஐஎஸ்ஸின் சமீபத்திய வளர்ச்சிகள் பற்றியும் அவர் கூட்டத்தில் விளக்கினார். திரு. தினேஷ் ராஜகோபாலன், BIS தொழில்நுட்ப விளக்கங்களை கையாண்டார்.
ராணிப்பேட்டை மாவட்ட அரசு அலுவலர்கள் , நிகழ்வில் கலந்து கொண்டனர்.
பஞ்சாயத்து ராஜ் அமைச்சகம்
பஞ்சாயத்து ராஜ் அமைச்சகத்தின் ஸ்வமித்வா திட்டம் 2023 மின் ஆளுமைக்கான தேசிய விருதை வென்றது
பஞ்சாயத்து ராஜ் அமைச்சகத்தின் ஸ்வமித்வா  திட்டம் குடிமக்களை மையமாகக் கொண்ட சேவைகளை வழங்குவதற்கான வளர்ந்து வரும் தொழில்நுட்பங்களைப் பயன்படுத்துவதற்கான மின் ஆளுமை 2023 க்கான தேசிய விருதை வென்றது.
இது ஸ்வமித்வா குழுவினரால் மேற்கொள்ளப்பட்ட சிறந்த மற்றும் முன்மாதிரியான பணிகளுக்கான அங்கீகாரமாகும். தொழில்நுட்பம் மிக வேகமாக வளர்ந்து வருகிறது. நிர்வாக சீர்திருத்தங்களுடன் தொழில்நுட்பத்தை ஒருங்கிணைப்பதற்கான முன்முயற்சிகள் முடிவுகளைத் தரத் தொடங்கியுள்ளன. மேலும் ஸ்வாமித்வா திட்டத்தின் கீழ் தொழில்நுட்பத்தைப் பயன்படுத்துவது குடிமக்களை மையமாகக் கொண்ட நிர்வாகத்தை நோக்கி பெரிதும் உதவியது மற்றும் கிராமப்புற இந்தியாவை தற்சார்பு கொண்டதாக மாற்றுவதற்கான விரிவான கிராம திட்டமிடலுக்கு உதவியது.
திறம்பட செயல்படுத்துவதன் மூலம், ஸ்வமித்வா திட்டம் கிராமப்புற இந்தியாவுக்கு ஒருங்கிணைந்த சொத்து சரிபார்ப்பு தீர்வை வழங்குவதிலும், கிராமப்புறங்களில் வாழும் மக்களின் நிதி ஸ்திரத்தன்மையை மேம்படுத்துவதிலும், கிராமப்புற இந்தியாவின் வாழ்க்கையை மாற்றுவதிலும் வெற்றி கண்டுள்ளது.
----
ANU/AP/PKV/DL
(Visitor Counter : 68
குடியரசுத் தலைவர் செயலகம்
குடியரசுத் தலைவரின் ஈஸ்டர் திருநாள் வாழ்த்துகள்
குடியரசுத் தலைவர் திரு ராம் நாத் கோவிந்த் நாட்டு மக்களுக்கு ஈஸ்டர் திருநாள் வாழ்த்துகளைத் தெரிவித்துள்ளார். அவர் வெளியிட்டுள்ள வாழ்த்துச் செய்தியில் கூறியுள்ளதாவது :
“இந்த புனிதமான ஈஸ்டர் திருநாளில், நாட்டு மக்களுக்கு, குறிப்பாக இந்தியாவிலும், வெளிநாடுகளிலும் உள்ள கிறித்துவ மக்களுக்கு எனது நல்வாழ்த்துகளைத் தெரிவித்துக் கொள்கிறேன்.
இந்த நாளில்தான் இயேசு கிறிஸ்து உயிர்த்தெழுந்ததாக நம்பப்படுவதால் அன்று ஈஸ்டர் பண்டிகை கொண்டாடப்படுகிறது. கிறித்தவர்களுக்கு மிகப் புனிதமான இந்தப் பண்டிகை, அன்பு, தியாகம், மன்னித்தல் என்ற பாதையில் பயணிக்க மக்களை ஊக்குவிக்கிறது. இயேசு கிறிஸ்துவின் போதனைகளிலிருந்து கற்றுக் கொண்டு, மனித குலத்தின் பொதுவான நலனுக்காக ஒன்று சேர்ந்து உழைப்போம்.
இந்த சவாலான நேரத்தில், கொவிட்-19க்கு எதிராக நாம் போராடிக் கொண்டிருக்கும் போது, இந்த புனிதமான பண்டிகையை, `சமூக விலக்கல்’ முறையையும், அரசின் நெறிமுறைகளையும் கடைபிடித்து, நமது குடும்பங்களுடன் வீட்டுக்குள்ளேயே இருந்து கொண்டாட உறுதி ஏற்போம்.”
நீர்வளத் துறை அமைச்சகம்
நெதர்லாந்து பிரதமர் இந்திய-டச்சு கங்கா மன்றத்தைப் புது தில்லியில் துவக்கிவைத்தார்
கடந்த ஆண்டு ஜூன் மாதத்தில் இந்திய அரசின் நீர்ஆதாரங்கள், நதி மேம்பாடு மற்றும் கங்கை புனரமைப்பு அமைச்சகத்திற்கும் நெதர்லாந்து நாட்டின் உள்கட்டமைப்பு மற்றும் சுற்றுச்சூழல் அமைச்சகத்திற்கும் இடையில் கையொப்பமிடப்பட்ட புரிந்துணர்வு ஒப்பந்தத்தை முன்னெடுப்பதற்காக, நெதர்லாந்து பிரதமர் திரு. மார்க் ரூட் இந்திய-டச்சு கங்கா மன்றத்தைத் துவக்கிவைத்தார்.
நிகழ்வில் கூடியிருந்தோரிடையே உரையாற்றிய திரு. ரூட், நமாமி கங்கை திட்டத்தின் கீழ் மேற்கொள்ளப்பட்ட முயற்சிகளைப் பாராட்டினார். அந்தப் பணியின் பரந்த விரிவை அவர் அங்கீகரித்தார். உள்ளூர் அரசு நிர்வாகங்கள், நிதித் துறையினர், தனியார்த் துறையினர் மற்றும் சமூகத்தினர் இந்திய அரசுடனும் நெதர்லாந்து அரசுடனும் கரம்கோக்க வேண்டியது அவசியமாகும் என்று கூறினார். திட்டங்களின் நீடித்த தன்மையை ஊக்குவிக்க கழிவிலிருந்து செல்வ வளம் நாடும் அணுமுறையையும் அவர் பரிந்துரைத்தார்.
(Visitor Counter : 116
பாதுகாப்பு அமைச்சகம்
கயா ராணுவப் பயிற்சி மையத்தில் 89 வீரர்கள் பயிற்சியை நிறைவு செய்தனர்
பிகார் மாநிலம் கயாவில் உள்ள ராணுவப் பயிற்சி மையத்தில் 89 வீரர்கள்  இன்று  பயிற்சி நிறைவு செய்து கொவிட் நெறிமுறைகளுக்கு உட்பட்டு அணிவகுப்பில் ஈடுபட்டனர்.
செகந்திராபாத்தில் உள்ள மின்னணு மற்றும் இயந்திர பொறியியல் ராணுவக் கல்லூரியின் பயிற்சிப் பிரிவு, மௌவில் உள்ள தொலைத்தொடர்பு பொறியியல் ராணுவக் கல்லூரி, புனேவில் உள்ள ராணுவப் பொறியியல் கல்லூரி ஆகிய கல்லூரிகளில் தொழில்நுட்ப நுழைவு திட்டத்தைச் சேர்ந்த அதிகாரிகள் பட்டப்படிப்பை மேற்கொள்வார்கள்.
கயா ராணுவப் பயிற்சி மையத்தின் படைத்தலைவர் லெப்டினன்ட் ஜெனரல் ஜி ஏ வி ரெட்டி, வீரர்களின் அணிவகுப்பு மரியாதையை ஏற்றுக்கொண்டு, பயிற்சியின் போது சிறப்பாக செயல்பட்ட ராணுவ வீரர்களுக்கு பதக்கங்களை வழங்கினார்.
சிறந்த அணிவகுப்பு மரியாதையை வழங்கிய வீரர்களைப் பாராட்டிய படைத்தலைவர், சுயநலம் இல்லாத அர்ப்பணிப்புடனான நிபுணத்துவம் வாய்ந்த தங்களது சேவையின் மூலம் நாட்டிற்கும் தாங்கள் பயிற்சி பெற்ற மையத்திற்கும் பெருமை சேர்க்குமாறு அதிகாரிகளைக் கேட்டுக் கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1726506
------
(Visitor Counter : 136
மத்திய பணியாளர் தேர்வாணையம்
பொறியியல் சேவைகள்  தேர்வு முடிவு 2020 வெளியீடு
மத்திய தேர்வாணையம்  2020 அக்டோபர் 18ம் தேதி நடத்திய பொறியியல் சேவைகள்  தேர்வு அடிப்படையில், கீழ்கண்ட பதிவு எண்களை கொண்ட விண்ணப்பதாரர்கள் நேர்காணலுக்கு தகுதி பெற்றுள்ளனர்.
இவர்களின் நேர்காணலின் போது அசல் சான்றிதழ்களை சமர்ப்பிக்க வேண்டும்.
தேர்ச்சி பெற்றவர்களின் விவரங்களை கீழேயுள்ள இணைப்பில் பார்க்கலாம்.
https://static.pib.gov.in/WriteReadData/userfiles/UPSCResult11pdf.pdf
சுகாதாரம் மற்றும் குடும்ப நலத்துறை அமைச்சகம்
கோவிட்-19 பரிசோதனை செயல்முறையை மத்திய அரசு எளிமைப்படுத்தியது
இந்தியாவின் கோவிட்-19 பரிசோதனை எண்ணிக்கைகள் இதுவரை இல்லாத அளவுக்கு உயர்ந்துள்ள நிலையில், கோவிட்-19 தேசிய பணிக் குழுவின் பரிந்துரைகளை ஏற்று, பரிசோதனைச் செயல்முறையை மேலும் எளிமைப்படுத்தி மத்திய சுகாதார அமைச்சகம் அறிவித்துள்ளது.
இந்த எளிமைப்படுத்தப்பட்ட செயல்முறைகளின் மூலம், மாநில முகமைகளுக்கு அதிக சுதந்திரம் அளிக்கப்பட்டு, அதிக அளவில் பரிசோதனைகளை மேற்கொள்ளத் திட்டமிடப்பட்டுள்ளது.
கடந்த இரு தினங்களாக ஒரு நாளைக்கு 11.70 லட்சம் பரிசோதனைகள் இந்தியாவில் மேற்கொள்ளப்பட்டு வருகின்றன. நாடெங்கிலும் தற்போது 1647 பரிசோதனை மையங்கள் செயல்பட்டு வருகின்றன.
இது வரை நாடு முழுவதும் 4 கோடியே 77 லட்சம் பரிசோதனைகள் செய்யப்பட்டுள்ள நிலையில், இந்த எளிமைப்படுத்தப்பட்ட செயல்முறைகளை சுகாதார அமைச்சகம் அறிவித்துள்ளது.
மேலும் விவரங்களுக்கு, இந்த செய்திக் குறிப்பை ஆங்கிலத்தில் இங்கே படிக்கவும்
(
இளைஞர் நலன் மற்றும் விளையாட்டு அமைச்சகம்
கேலோ இந்தியா பல்கலைக்கழக விளையாட்டுகள் 2021-ன் கலாச்சார நிகழ்ச்சிகள் மிகவும் அருமை: விளையாட்டு வீரர்கள்
விளையாட்டு வீரர்கள் கடினமாக உழைத்து வரும் நிலையில், அவர்களை மகிழ்வித்து, சூழ்நிலையை உற்சாகமாக வைத்திருக்கும் பொறுப்பை, பெங்களூருவில் கேலோ இந்தியா பல்கலைக்கழக விளையாட்டுகள் 2021-ஐ நடத்தும் ஜெயின் பல்கலைக்கழகத்தின் மாணவர்கள் ஏற்றுக்கொண்டனர்.
ஜெயின் பல்கலைக்கழக வளாகத்தில் 25 ஏப்ரல் 2022 முதல் 02 மே 2022 வரை நடைபெறும் கலாச்சார நிகழ்ச்சிக்காக, அதன் அமைப்பாளர்கள் அங்குள்ள ஒரு பெரிய மைதானத்தில் மேடையை எழுப்பியுள்ளனர். நடனம், இசை மற்றும் ஃபேஷன் காட்சி உள்ளிட்டவை இந்த எட்டு நாள் நிகழ்வின் போது நடத்தப்படுகிறது.
கேலோ இந்தியா பல்கலைக்கழக விளையாட்டுகள் 2021-ல் கலந்துகொள்ளும் அனைவரும்  பங்கேற்கக்கூடிய இந்த கலாச்சார நிகழ்வில், காவேரி கைவினைப் பொருட்கள், சணல் பைகள் மற்றும் இயற்கை சோப்புகள் போன்ற சுவாரஸ்யமான பொருட்களுடன் கூடிய ஏராளமான அரங்குகளும் உள்ளன.
நாள் முழுவதும் விளையாட்டு மற்றும் கலாச்சார நிகழ்வுகள் நடைபெறும் சமயத்தில், வளாகத்தில் உள்ள அனைவரும் பாதுகாப்பாக இருப்பதை உறுதிசெய்யும் வகையில், வலுவான பாதுகாப்பு அமைப்பை கேலோ இந்தியா பல்கலைக்கழக விளையாட்டுகள் 2021-ன் ஏற்பாட்டாளர்கள் உறுதி செய்துள்ளனர்.
நிகழ்ச்சிக்கு கலைஞர்கள் தேர்ந்தெடுக்கப்பட்ட விதம் குறித்து, ஜெயின் பல்கலைக்கழகத்தின் ஒட்டுமொத்த கலாச்சார ஒருங்கிணைப்பாளரும், மாணவியுமான நிகிதா சில் கூறுகையில், "ஜெயின் பல்கலைக்கழகத்தில் உள்ள அனைத்து கல்லூரிகளிலும் நடனம், இசை மற்றும் பேஷன் ஆகியவற்றுக்கு குழுக்கள் உள்ளன. கலாச்சார நிகழ்வில் நிகழ்த்தப்படும் ஒவ்வொரு கலை வடிவங்களுக்கும் கல்லூரிகள் தங்கள் குழுக்களை அனுப்பியுள்ளன. பல்கலைக்கழகத்தில் ஆறு வளாகங்கள் உள்ள நிலையில், ஒவ்வொரு வளாகமும் நான்கைந்து நிகழ்ச்சிகளை நடத்துகிறது," என்றார்.
கைப்பந்து போட்டியில் தங்கம் வென்ற எஸ்ஆர்எம் பல்கலைக்கழகத்தைச் சேர்ந்த டி பி எழில்மதி கூறுகையில், “அரையிறுதிப் போட்டிக்குப் பிறகு கலாச்சார நிகழ்வுகளுக்குச் சென்றோம். அங்கு நாங்கள் நடனமாடியதோடு, இசையையும் ரசித்தோம். அரையிறுதியில் வெற்றி பெற்றிருந்தாலும், இறுதிப் போட்டி குறித்து நாங்கள் கொஞ்சம் பதட்டமாக இருந்தோம். எனவே, கலாச்சார நிகழ்விற்குச் சென்றது உற்சாகத்தையும் மகிழ்ச்சியையும் அளித்தது," என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1820920
உள்நாட்டு விமானப் போக்குவரத்து அமைச்சகம்
உள்நாட்டு விமானப் பயணிகளின் எண்ணிக்கை அதிகரிப்பு
உள்நாட்டு விமானப் பயணிகளின் எண்ணிக்கை கடந்த பிப்ரவரி 28ம் தேதி 3,13,668-ஆக அதிகரித்ததாகவும், இவர்கள் 2,353 விமான சேவைகளில் பயணம் செய்தவர்கள் என்று விமானப் போக்குவரத்து துறை இணையமைச்சர் திரு ஹர்தீப் சிங் பூரி கூறினார். கடந்த 2020ம் ஆண்டு மே 25ம் தேதி உள்நாட்டு விமானப் போக்குவரத்து மீண்டும் தொடங்கியது முதல், இது மிக அதிகளவிலான எண்ணிக்கை என அவர் கூறினார்.
2021 பிப்ரவரி 28ம் தேதி, விமான இயக்கங்களின் மொத்த எண்ணிக்கை 4699. விமான நிலையத்துக்கு வந்தவர்களின் எண்ணிக்கை 6,17,824.
கொவிட்-19 தொற்றை முன்னிட்டு உள்நாட்டு விமான சேவைகள் கடந்தாண்டு மார்ச் 24ம் தேதி நள்ளிரவு முதல் நிறுத்தப்பட்டன. இரண்டு மாதங்களுக்கு பின்பு விமானப் போக்குவரத்து கடந்தாண்டு மே 25ம் தேதி தொடங்கியது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1701648
குடியரசுத் தலைவர் செயலகம்
அசாம், பிகார், உத்தரப்பிரதேசம் ஆகிய மாநிலங்களில் வெள்ளத்தால் பாதிக்கப்பட்ட மக்களுக்கு செஞ்சிலுவைச் சங்கம் அளிக்கும் நிவாரணப் பொருட்கள் கொண்ட வண்டிகளை இந்திய குடியரசுத் தலைவர் கொடியசைத்து அனுப்பி வைத்தார்
இந்திய குடியரசுத் தலைவர் திரு ராம் நாத் கோவிந்த் 9 டிரக்குகள் கொண்ட வெள்ள நிவாரணப் பொருட்களை இன்று  மத்திய சுகாதார குடும்ப நலத்துறை அமைச்சர் டாக்டர் ஹர்ஷ் வர்தன் முன்னிலையில் கொடியசைத்து அனுப்பி வைத்தார். இந்திய குடியரசுத் தலைவர் இந்திய செஞ்சிலுவைச் சங்கத்தின் தலைவராவார்.
அசாம், பிகார், உத்தரப்பிரதேசம் ஆகிய மாநிலங்களில் வெள்ளத்தால் பாதிக்கப்பட்ட மக்களுக்கு வழங்குவதற்கான இந்த நிவாரணப் பொருட்கள், டில்லியிலிருந்து அந்தந்த மாநிலங்களுக்கு ரயில் மூலமாக ஏற்றிச் செல்லப்பட்டு, அந்த மாநிலங்களில் உள்ள மாநில செஞ்சிலுவைச் சங்க கிளைகள் மூலமாக பெற்றுக்கொள்ளப்படும்.
தார்ப்பாய்கள், கூடாரங்கள், சேலைகள், வேட்டிகள், பருத்திப் போர்வைகள், சமையலறைப் பொருட்கள், கொசு வலைகள், படுக்கை விரிப்புகள் போன்ற பல பொருட்களும், இரண்டு தண்ணீர் சுத்திகரிப்பு யூனிட்டுகளும் இந்த நிவாரணப் பொருட்களில் அடங்கும். இவை தவிர, அறுவை சிகிச்சையின் போது அணியக்கூடிய முகக் கவசங்கள், தனிநபர் பாதுகாப்பு கவச உடைகள் கொண்ட கிட்டுகள் கையுறைகள் முகக் கவசங்கள் போன்ற கோவிட் 19 நோய் பாதுகாப்புப் பொருட்களும் இந்த நிவாரணப் பொருட்களில் அடங்கும். குடியரசுத் தலைவர் திரு.ராம்நாத் கோவிந்த் அவர்களால் கொடியசைத்து அனுப்பி வைக்கப்பட்ட இந்த நிவாரணப் பொருட்கள், இந்திய செஞ்சிலுவைச் சங்கத்தின் மருத்துவ சேவை நடவடிக்கைகளில் ஈடுபட்டுள்ள சுகாதாரப் பணியாளர்களுக்கும், வெள்ள நிவாரண நடவடிக்கைகளிலும், புனரமைப்பு முயற்சிகளிலும் ஈடுபட்டுள்ள முன்னணியில் நின்று பணியாற்றும், இந்திய செஞ்சிலுவைச் சங்க தன்னார்வலர்களுக்கும் பாதுகாப்பு வழங்க உதவும்.
ஏற்கனவே இந்த மாநிலங்களில் உள்ள மாநில செஞ்சிலுவைச் சங்கங்கள், பாதிக்கப்பட்டவர்களுக்கு அளித்த நிவாரண பொருட்கள் தவிர கூடுதலாக தற்போது இந்த நிவாரணப் பொருட்கள் அனுப்பி வைக்கப்படுகின்றன.
குடியரசுத் தலைவர் செயலகம்
ஜார்கண்டில் இந்தியக் குடியரசுத்தலைவர் ; ஜார்கண்ட் மாநிலத்தின் நிறுவன நாள் கொண்டாட்டத்தில் உரையாற்றினார்
குடியரசுத்தலைவர் திரு. ராம் நாத் கோவிந்த், ராஞ்சியில் நடைபெற்ற ஜார்கண்ட் மாநில நிறுவன நாள் ஆண்டுவிழா கொண்டாட்டத்தில் இன்று  பங்கேற்றுச் சிறப்பித்து, உரையாற்றினார். இந்த நிகழ்வின்போது, குடியரசுத்தலைவர் பல்வேறு நலத்திட்டங்களையும், வளர்ச்சித் திட்டங்களையும் துவக்கிவைக்கவும், அடிக்கல் நாட்டவும் செய்தார்.
திரளாகக் கூடியிருந்த மக்களிடையே குடியரசுத்தலைவர் உரையாற்றுகையில், ஜார்கண்ட் மாநிலம் உருவாக்கப்பட்ட நாளின் 17 – வது ஆண்டுவிழாவுக்காக ஜார்கண்ட் மாநில மக்களுக்குத் தமது பாராட்டுதல்களைத் தெரிவித்துக் கொண்டார். இந்தக் கொண்டாட்டத்தில் கலந்துகொண்டவர்களின் உற்சாகத்தைக் கண்டு உணர்ந்தவராய்க் குடியரசுத்தலைவர், ஜார்கண்ட் மாநிலத்தை நிறுவ முடிவு செய்த முன்னாள் பிரதமர் திரு. அடல் பிகாரி வாஜ்பாயின் தொலைநோக்கு உண்மையிலேயே பாராட்டுக்குரியது என்று குறிப்பிட்டார்.
இந்த நிகழ்வுடன் இணந்து இன்று பிறந்தநாள் ஆண்டுவிழா காணும் சுதந்திரப் போராட்ட வீரர் பிர்ஸா முண்டா மற்றும் சிடோ – கானு, சந்த் – பைரவ், தில்கா மஞ்சி, நிலாம்பர் – பீதாம்பர், 1928 ஆம் ஆண்டின் ஒலிம்பிக் ஹாக்கி கேப்டனும் நாடாளுமன்ற முன்னாள் உறுப்பினருமான ஜெயபால் சிங் முண்டா உள்ளிட்ட ஜார்கண்டின் ஒப்பற்ற வரலாற்று நாயகர்களுக்குக் குடியரசுத்தலைவர் அஞ்சலி செலுத்தினார். சமத்துவத்தையும் நீதியையும் அடிப்படையாகக் கொண்ட ஒரு சமுதாயத்தை உருவாக்குவதற்காக, அவர்கள் தங்கள் இன்னுயிரை ஈந்தனர் என்று குடியரசுத்தலைவர் புகழாரம் சூட்டினார். பிர்ஸா முண்டாவின் கனவுக்கிணங்க ஒவ்வொருவரும் சமத்துவத்தையும் செல்வச் செழுமையையும் துய்த்துவாழும் ஜார்கண்ட் மாநிலத்தையும் இந்திய தேசத்தையும் கட்டியெழுப்ப நாம் அனைவரும் உறுதி பூண வேண்டும் என்றும் குடியரசுத்தலைவர் கேட்டுக் கொண்டார்.
குடியரசுத்தலைவர் மேலும் பேசுகையில், இயற்கையின் அருளால் நமது தேசத்தின் கனிமவளங்களில் ஜார்கண்ட் 40 சதவிகிதத்தைக் கொண்டிருக்கிறது என்றும் இது தொழில்வளர்ச்சிக்கான மகத்தான வாய்ப்பை அளிக்கிறது என்றும் குறிப்பிட்டார். ஜார்கண்ட் மாநிலம் சிறப்பாகச் செயல்பட்டு வருகிறது என்று கூறி தமது மகிழ்ச்சியை வெளிப்படுத்திய அவர், நமது நாட்டின் மாநிலங்களுக்கிடையே ஜார்கண்ட் இரண்டாவது உயர்ந்த வளர்ச்சி விகிதத்தைக் கொண்டுள்ளது என்றும் குறிப்பிட்டார். தொழிலாளர்நலச் சீர்திருத்தத்தைப் பொறுத்தமட்டில், இம்மாநிலம் கடந்த இரண்டு ஆண்டுகளாக முதலிடத்தில் உள்ளது. 2014 இல் ‘ வியாபாரத்தை எளிய முறையில் செய்வது ‘ என்று சாதாரண நிலையில் செயல்பட்ட ஜார்கண்ட், தற்போது சிறந்த மாநிலங்களின் பட்டியலில் இடம்பிடித்திருக்கிறது.
முன்னதாக, ராஞ்சியில் ‘ மண்ணின் தந்தை ‘ பிர்ஸா முண்டா சிலைக்கு மரியாதை செலுத்திக் குடியரசுத்தலைவர் தமது நிகழ்ச்சிகளைத் துவக்கினார்.
மாலையில், ராஞ்சியில் ‘ இறைவன் அர்ஜுனனுக்கு அருளியது – பகவத் கீதை ‘ என்னும் பரமஹம்ஸ யோகானந்தரின் இந்தி மொழிபெயர்ப்பு நூலின் முதற்படியைக் குடியரசுத்தலைவர் பெற்றுக்கொண்டார். ஜார்கண்ட் மாநில ஆளுநர் திருமதி திரவுபதி முர்மு அந்நூலை வெளியிட, அவரிடமிருந்து குடியரசுத்தலைவர் பெற்றுக் கொண்டார்.
இந்தப் புத்தக வெளியீட்டு நிகழ்ச்சியில் குடியரசுத்தலைவர் பங்கேற்றுப் பேசுகையில், உலகெங்கும் ‘யோகா’வின் நற்செய்தியைப் பரப்பிவரும் பாராட்டத்தக்கப் பங்களிப்புக்காக ’யொகோடா’ சத்சங்க சொசைட்டியையும் அதனுடன் இணைந்துசெயல்படுபவர்களையும் பாராட்டினார். சமூகநலச் செயல்பாடுகளில் இந்தச் சங்கத்தின் ஆஸ்ரமங்களும் தியான மையங்களும் ஆற்றிவரும் சேவையையும் குடியரசுத்தலைவர் பாராட்டினார்.
(Visitor Counter : 134
சிறப்பு சேவைகள் மற்றும் கட்டுரைகள்
தொழிலாளர் துணைத் தலைமை ஆணையர் திரு.வி.முத்து மாணிக்கம் ஓய்வு
மத்திய அரசின் தொழிலாளர் துணை தலைமை ஆணையர் திரு வி.முத்து மாணிக்கம் கடந்த ஏப்ரல் 30ம் தேதி ஓய்வு பெற்றார். இவர் தமிழ்நாடு மற்றும் புதுச்சேரிக்கான தொழிலாளர் துறையின் பிராந்திய தலைவராக இருந்தார்.
இவரின் 3 ஆண்டு பதவிக் காலத்தில், மிகச்சிறப்பாக பணியாற்றி, தனது பதவிக்கு அழகு சேர்த்தார். தொழிலாளர்களின் பல முக்கிய பிரச்னைகளுக்கு இவர் தீர்வு கண்டுள்ளார். ஒப்பந்த தொழிலாளர்களுக்கு குறைவான ஊதியம் வழங்கப்பட்டது கண்டுபிடிக்கப்பட்டு அது சம்பந்தப்பட்ட தொழிலாளர்களுக்கு வழங்கப்பட்டது.
இவர் அகில இந்திய அளவில் சிறந்த அதிகாரியாக கருதப்பட்டார் மற்றும் 2020 கொவிட் சமயத்தில் குறிப்பிடத்தக்க அளவில் நிவாரணம் வழங்கியதற்காக, அவருக்கு விருது வழங்கப்பட்டது. புலம்பெயர் தொழிலாளர்களுக்கு சிறப்பான சேவையாற்றியதற்காக, அவர் மத்திய தொழிலாளர் துறை அமைச்சர் திரு சந்தோஷ் கங்வரால் கவுரவிக்கப்பட்டார்.
தமிழ்நாடு தொலை தொடர்பு வட்டார பிஎஸ்என்எல் ஒப்பந்த தொழிலாளர்கள் 6000 பேரின் பிரச்னைகளை தீர்த்து அவர்களுக்கு சுமார் ரூ.32 கோடி நேரடியாக கிடைக்க அவர் அயராது உழைத்தார். ஒரு தொழிலாளிக்கு கிடைக்க வேண்டிய ரூ.2,80,000 இவர் பெற்று தந்துள்ளார். இது சென்னை உயர்நீதிமன்ற நீதிபதி திரு ஆர்.சுரேஷ் குமார் 2021 ஏப்ரல் 28ம் தேதி வழங்கிய தீர்ப்பில் பாராட்டப்பட்டது. கட்நத 2019ம் ஆண்டு செப்டம்பரில் ஜெனிவாவில் நடந்த சர்வதேச தொழிலாளர் அமைப்பு கூட்டத்தில் இவர் இந்தியா சார்பில் கலந்து கொண்டார்.
இவர் இதற்கு முன் கர்நாடகா, மகாராஷ்டிரா, அந்தமான் மற்றும் லட்சத்தீவு ஆகிய இடங்களில் பணியாற்றியுள்ளார். தொழிற்சங்க தலைவர்கள், பிரபல தொழிலதிபர்கள் இவரை சந்தித்து சிறப்பான சேவையாற்றியதற்காக நன்றி தெரிவித்தனர் என சென்னை தொழிலாளர் துணை தலைமை ஆணையர் அலுவலகம் வெளியிட்ட செய்தி குறிப்பில் தெரிவிக்கப்பட்டுள்ளது.
மத்திய அமைச்சரவை
பிரிக்ஸ் நாடுகளுடனான வங்கிகள் மற்றும் இந்திய ஏற்றுமதி-இறக்குமதி வங்கி இடையே கூட்டு ஆராய்ச்சிக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
பிரிக்ஸ் நாடுகளுடனான வங்கிகள் மற்றும் இந்திய ஏற்றுமதி-இறக்குமதி வங்கி இடையே கூட்டு ஆராய்ச்சிக்கான புரிந்துணர்வு ஒப்பந்தத்திற்கு இன்று புதுதில்லியில் நடைபெற்ற பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்திய ஏற்றுமதி-இறக்குமதி வங்கி மற்றும் பிரிக்ஸ் நாடுகளுடனான வங்கிகளுக்கு இடையே டிஜிட்டல் பொருளாதாரத்தை மேம்படுத்தும் நோக்கில் இந்த புரிந்துணர்வு ஒப்பந்தம் மேற்கொள்ளப்படுகிறது. பிரிக்ஸ் நாட்டு வங்கிகளுக்கு இடையேயான ஒத்துழைப்பு அமைப்பில் இடம்பெற்றுள்ள வங்கிகளுக்கும் இந்திய ஏற்றுமதி-இறக்குமதி வங்கிக்கும் இடையே இந்த புரிந்துணர்வு ஒப்பந்தம் மேற்கொள்ளப்படும்.
தாக்கம்
பிரிக்ஸ் நாடுகளுக்கு இடையே நிதித்துறையில் எதிர்கொள்ளப்பட்டு வரும் பல்வேறு சவால்களுக்கு தீர்வுகாண புரிந்துணர்வு ஒப்பந்தத்தின் மூலம் மேற்கொள்ளப்படும் தொழில்நுட்பம் பயன்படும். இந்த நாடுகளுக்கு இடையிலான செயல்பாட்டு திறனை மேம்படுத்த கூட்டு ஆராய்ச்சி முயற்சிகளை மேற்கொண்டு எந்தப் பிரிவில் வர்த்தக ரீதியில் தொழில்நுட்ப மேம்பாடு மேற்கொள்ள வேண்டுமோ, அதனை மேற்கொள்ள இந்த ஒப்பந்தம் வகை செய்கிறது.
பின்புலம்
பிரிக்ஸ் நாடுகளின் தலைவர்கள் தங்கள் நாடுகளுக்கு இடையே டிஜிட்டல் பொருளாதாரத்தை மேம்படுத்தும் நோக்கத்தோடு, சீனாவில் ஸியாமன் பிரகடனத்தில் கையெழுத்திட்டனர். உலகப் பொருளாதார மேம்பாட்டை விரைவுபடுத்தவும், டிஜிட்டல் பொருளாதாரத்தின் பலன்கள் ஒவ்வொருவரையும் சென்றடைவதை உறுதிப்படுத்துவதற்கும் ஸியாமன் பிரகடனத்தில் வலியுறுத்தப்பட்டிருந்தது. அதன் அடிப்படையில் பிரிக்ஸ் நாட்டு வங்கிகளுக்கும், ஏற்றுமதி-இறக்குமதி வங்கிக்கும் இடையே தொழில்நுட்ப ரீதியில் டிஜிட்டல் பொருளாதாரத்தை மேம்படுத்த கூட்டு ஆராய்ச்சி செய்ய யோசனை தெரிவிக்கப்பட்டிருந்தது.